Alueiden komitean lausunto aiheista Ehdotus Euroopan parlamentin ja neuvoston päätös eurooppalaisten audiovisuaalisten teosten kehittämisen, levityksen ja myynninedistämisen tukemista koskevan ohjelman täytäntöönpanosta (Media Plus – Kehittäminen, levitys ja myynninedistäminen) 20 päivänä joulukuuta 2000 tehdyn neuvoston päätöksen N:o 821/2000/EY muuttamisesta



Virallinen lehti nro 023 , 27/01/2004 s. 0024 - 0026



Alueiden komitean lausunto aiheista: - "Ehdotus Euroopan parlamentin ja neuvoston päätös eurooppalaisten audiovisuaalisten teosten kehittämisen, levityksen ja myynninedistämisen tukemista koskevan ohjelman täytäntöönpanosta (Media Plus - Kehittäminen, levitys ja myynninedistäminen) 20 päivänä joulukuuta 2000 tehdyn neuvoston päätöksen N:o 821/2000/EY muuttamisesta", ja - "Ehdotus Euroopan parlamentin ja neuvoston päätös Euroopan audiovisuaalisessa ohjelmatuotannossa toimivien ammattilaisten koulutusohjelman täytäntöönpanosta (Media-koulutus) (2001-2005) 19 päivänä tammikuuta 2001 tehdyn Euroopan parlamentin ja neuvoston päätöksen N:o 163/2001/EY muuttamisesta" (2004/C 23/06) ALUEIDEN KOMITEA, joka ottaa huomioon ehdotuksen Euroopan parlamentin ja neuvoston päätökseksi eurooppalaisten audiovisuaalisten teosten kehittämisen, levityksen ja myynninedistämisen tukemista koskevan ohjelman täytäntöönpanosta (Media Plus - Kehittäminen, levitys ja myynninedistäminen) 20 päivänä joulukuuta 2000 tehdyn neuvoston päätöksen 2000/821/EY muuttamisesta (KOM(2003) 191 lopullinen - 2003/0067 (COD)), ottaa huomioon ehdotuksen Euroopan audiovisuaalisessa ohjelmatuotannossa toimivien ammattilaisten koulutusohjelman täytäntöönpanosta (Media-koulutus) (2001-2005) 19 päivänä tammikuuta 2001 tehdyn Euroopan parlamentin ja neuvoston päätöksen muuttamisesta (KOM(2003) 188 lopullinen - 2003/0064 (COD)), ottaa huomioon neuvoston 5. toukokuuta 2003 Euroopan yhteisön perustamissopimuksen 265 artiklan ensimmäisen kohdan ja 150 artiklan nojalla tekemän päätöksen pyytää aiheesta alueiden komitean lausunto, ottaa huomioon puheenjohtajansa 23. tammikuuta 2003 tekemän päätöksen antaa lausunnon valmistelu "kulttuuri ja koulutus" -valiokunnan tehtäväksi, ottaa huomioon "kulttuuri ja koulutus" -valiokunnan 11. heinäkuuta 2003 hyväksymän lausuntoluonnoksen (CdR 166/2003 rev.), jonka esittelijä oli Länsi-Berkshiren aluevaltuutettu Susie Kemp (UK/EPP), sekä katsoo, että: 1) Neuvosto ja Euroopan parlamentti perustivat päätöksellä N:o 163/2001/EY Euroopan audiovisuaalisessa ohjelmatuotannossa toimivien ammattilaisten koulutusohjelman Media-koulutus, joka kestää 1. päivästä tammikuuta 2001 31. päivään joulukuuta 2005. 2) Neuvosto perusti päätöksellä 821/2000/EY eurooppalaisten audiovisuaalisten teosten kehittämisen, levityksen ja myynninedistämisen tukemista koskevan Media Plus -ohjelman, joka kestää 1. päivästä tammikuuta 2001 31. päivään joulukuuta 2005. 3) On välttämätöntä varmistaa Euroopan audiovisuaalialaa tukevan yhteisön politiikan jatkuminen perustamissopimuksen 150 artiklan mukaisten yhteisön tavoitteiden kannalta. hyväksyi 9. lokakuuta 2003 pitämässään 51. täysistunnossa seuraavan lausunnon. 1. Alueiden komitean näkemykset Alueiden komitea 1.1. on tyytyväinen Media Plus- ja Media-koulutus -ohjelmien pidentämiseen yhdellä vuodella ajatellen uusien ohjelmien perustamista vuodesta 2007 lukien. 1.2. on komission kanssa samaa mieltä siitä, että laajentumisen johdosta useat merkittävät tekijät aikaansaavat muutoksia yhteisön toimintaan audiovisuaalialalla, joten tulevat ohjelmat on sopeutettava niin, että niissä huomioidaan kyseiset muutokset. On tärkeää, että kyseisten ohjelmien kannustinvaikutus säilyy jatkossakin. 1.3. toteaa, että eurooppalainen elokuvateollisuus on edelleen pienimuotoinen toimiala, joten Media Plus- ja Media-koulutus -ohjelmien toimet ovat välttämättömiä. Eurooppalaisen elokuva-, televisio- ja multimediateollisuuden on jatkuvasti lisättävä kilpailukykyään, ja sillä on oltava suotuisa toimintaympäristö alati kasvavan kansainvälisen kilpailun kohtaamiseksi. Eurooppalaisen elokuvateollisuuden hajanaisuus on heikkous, joka on voitettava audiovisuaalialan tahojen entistä laaja-alaisemmilla verkottumisaloitteilla ja yhteistyöllä. 1.4. toteaa, että Media Plus -ohjelmaan sisältyy merkittävää kasvupotentiaalia sekä mahdollisuus luoda yli 300000 uutta, korkeaa ammattitaitoa edellyttävää työpaikkaa audiovisuaalialalle. Toiveena on, että uusien työpaikkojen määrä nousee yli edellä mainitun luvun Media-ohjelmien pidentämisen ansiosta, sillä ohjelmien yhtenä merkittävänä tavoitteena on varmistaa, että kyseisellä erittäin dynaamisella ja luovalla palvelualalla syntyviin uusiin työpaikkoihin on saatavilla riittävästi ammattitaitoista työvoimaa. 1.5. toteaa, että Media-ohjelmien avulla voidaan edistää kulttuurisen moninaisuuden ymmärrystä EU:n jäsenvaltioissa ja alueilla, minkä merkitys korostuu entisestään laajentuneessa unionissa. Lisäksi AK myöntää kielellisen monimuotoisuuden - etenkin vähemmistökielten - edistämiseen liittyvän merkittäviä mahdollisuuksia. 1.6. on samaa mieltä siitä, Media Plus -ohjelmalla on jatkossakin pyrittävä potentiaalin lisäämiseen sellaisissa maissa tai sellaisilla alueilla, joiden audiovisuaalialan tuotantomahdollisuudet ovat vähäiset ja/tai jotka ovat pinta-alaltaan ja kielialueeltaan pieniä. Komitea katsoo, että edellä mainittu tavoite on tärkeä myös ohjelmaa jatkettaessa. 1.7. suhtautuu myönteisesti Media Plus -ohjelman pyrkimyksiin tarjota nopea vastaus etenkin audiovisuaalisella ja viestintäalalla tapahtuvaan äärettömän nopeaan tekniseen kehitykseen. 1.8. on tyytyväinen siihen, että Media-ohjelmissa sitoudutaan elinikäisen oppimisen periaatteeseen ja EU:n laajuiseen ammatilliseen koulutukseen. Ohjelmien pidentäminen mahdollistaa jatkossakin audiovisuaalisella ja viestintäalalla työskentelevien kouluttamisen ja ammattitaidon lisäämisen. 1.9. uskoo, että tiedonlevittämistä Media Plus- ja Media-koulutus -ohjelmista on edelleen parannettava, ja kehottaa komissiota tarkastelemaan keinoja, joilla Media-desk-yhteyspisteiden toimintaa voidaan tehostaa ja niiden lukumäärää lisätä. Paikallisviranomaiset voivat ottaa aktiivisesti osaa kyseiseen toimintaan esim. kirjastojen ja monitoimitalojen kaltaisten kunnallisten toimipisteiden kautta. 1.10. suhtautuu myönteisesti Media Plus -ohjelman talousarvion suhteelliseen lisäykseen, mutta ihmettelee Media-koulutus-ohjelman talousarvion suhteellista osuutta vähäisempää lisäystä. 1.11. on tyytyväinen molemmista nykyisistä ohjelmista lähiaikoina tehtäviin arviointeihin ja odottaa kiinnostuneena niiden tuloksia. AK:ta kiinnostaa erityisesti se, onko ohjelmilla onnistuttu turvaamaan työpaikkoja huomattavassa määrin, lisäämään merkittävästi kulttuurisen monimuotoisuuden ymmärrystä sekä edistämään vähemmistökieliä. 2. Alueiden komitean suositukset Alueiden komitea 2.1. korostaa, että pidennetyssä Media Plus -ohjelmassa on entistä enemmän painotettava tiedonlevittämistä sekä uusien aloitteiden houkuttelemiseksi että meneillään olevien hankkeiden tunnetuksi tekemiseksi. 2.2. tähdentää, että Media-desk-yhteyspisteiden kehittämistä on jatkettava ja niiden lukumäärää on lisättävä koko unionin alueella. Erityistä huomiota tulee kiinnittää Media-desk-yhteyspisteiden sekä alue- ja paikallisviranomaisten väliseen yhteistyöhön sen varmistamiseksi, että paikalliset ja alueelliset teollisuuden edustajat ovat tietoisia Media-ohjelmien tarjoamista mahdollisuuksista. 2.3. painottaa, että alue- ja paikallisviranomaisten on lisättävä entisestään osallistumistaan kannustaakseen yhteistyötä audiovisuaalialan eri tahojen välillä. Alan koulutukseen, rahoitukseen, tuotantoon ja levitykseen osallistuvia alueellisia yhteenliittymiä tulisi edistää. Kirjastot, monitoimitalot ja muut kunnalliset toimipisteet tarjoavat mahdollisuuksia tietoisuuden lisäämiseksi sekä uuden että vanhan audiovisuaalisen aineiston tarjoamiseksi suuren yleisön käyttöön. AK kehottaa uudelleen kiinnittämään Media Plus -ohjelmassa huomiota julkistilojen tietotekniikan rahoittamiseen ja ehdottaa, että vuonna 2007 alkavassa uudessa ohjelmassa huomioidaan kokeiluhankkeiden käyttäminen. 2.4. kehottaa jatkamaan Media Plus -ohjelman internet-sivuston kehittämistä. AK korostaa uudelleen niitä mahdollisuuksia, joita Media Plus -ohjelman internet-sivusto voi tarjota etenkin tiedon levittämiseen laajentuneessa EU:ssa. Internet-sivuston tulisi edistää eurooppalaisten elokuva- ja televisioalan oppilaitosten verkottumista sekä koulutusta ja muita mahdollisuuksia koskevaa tiedottamista. 2.5. kannattaa edelleen kehotusta standardisoida ammattitutkinnot Euroopan unionissa ja toivoo, että vuonna 2007 alkavat uudet Media-ohjelmat sisältävät toimenpiteitä tätä ajatellen. 2.6. korostaa, että Media-koulutus -ohjelman avulla EU:n laajuisia koulutusohjelmia tulisi kehittää ja edistää entisestään EU:n laajuisten koulutuslaitosten ja -aloitteiden kehittämisen rinnalla. AK myöntää, että kyseistä toimintaa voidaan jatkaa pidennetyssä ohjelmassa, mutta toivoo, että vuonna 2007 alkava uusi ohjelma tarjoaa paremmat keinot hankkia aikaisempaa useampia EU-kouluttajia. 2.7. kehottaa jatkossakin pitäytymään Media Plus- ja Media-koulutus -ohjelmissa yhtäläisten mahdollisuuksien perusperiaatteeseen sukupuolijakauman tasapainottamista edistävien aloitteiden kannustamiseksi. 2.8. suosittelee, että Media Plus- ja Media-koulutus -ohjelmia koskevan audiovisuaalisen materiaalin suunnittelussa otetaan erityisesti huomioon vammaiset. Bryssel 9. lokakuuta 2003. Alueiden komitean puheenjohtaja Albert Bore